### NN 69/2022 (17.6.2022.), OBVEZATNE UPUTE BROJ MLN I redoslijed izbornih radnji i tijek rokova za provedbu prijevremenih izbora za zamjenika općinskog načelnika Općine Dragalić iz reda pripadnika srpske nacionalne manjine

DRŽAVNO IZBORNO POVJERENSTVO REPUBLIKE HRVATSKE

1031

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 15. lipnja 2022. donijelo je

OBVEZATNE UPUTE BROJ MLN I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ZA ZAMJENIKA OPĆINSKOG NAČELNIKA OPĆINE DRAGALIĆ IZ REDA PRIPADNIKA SRPSKE NACIONALNE MANJINE

1. Odlukom Vlade Republike Hrvatske o raspisivanju prijevremenih izbora za zamjenika općinskog načelnika Općine Dragalić iz reda pripadnika srpske nacionalne manjine, klasa: 022-03/22-04/232, urbroj: 50301-21/21-22-2 od 15. lipnja 2022. raspisani su prijevremeni izbori za zamjenika općinskog načelnika Općine Dragalić iz reda pripadnika srpske nacionalne manjine (dalje: prijevremeni izbori).

Odluka Vlade Republike Hrvatske stupa na snagu 23. lipnja 2022.

Prijevremeni izbori će se održati u nedjelju, 24. srpnja 2022.

2. Rokovi teku od

24. lipnja 2022. u 00:00 sati.

3. Prijedlozi kandidatura za izbor zamjenika općinskog načelnika Općine Dragalić iz reda pripadnika srpske nacionalne manjine moraju prispjeti Općinskom izbornom povjerenstvu Općine Dragalić (dalje: Općinsko izborno povjerenstvu) u roku od 14 dana od dana stupanja na snagu odluke o raspisivanju prijevremenih izbora, dakle do

7. srpnja 2022. do 24:00 sata.

(članak 21. stavak 1. Zakona)

4. Općinsko izborno povjerenstvo sastavit će i objaviti zbirnu listu pravovaljano predloženih kandidatura za izbor zamjenika općinskog načelnika Općine Dragalić iz reda pripadnika srpske nacionalne manjine (dalje: zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Dragalić u roku od 48 sati od isteka roka za kandidiranje, dakle do

9. srpnja 2022. do 24:00 sata.

(članak 26. stavak 1. Zakona)

5. Općinsko izborno povjerenstvo dostavit će Državnom izbornom povjerenstvu zbirnu listu radi objave cjelovite informacije o svim kandidaturama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

22. srpnja 2022. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenog kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 23. srpnja 2022. u 00:00 sati

do 24. srpnja 2022. u 19:00 sati.

(članak 35. stavak 3. Zakona)

8. Općinsko izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

8. srpnja 2022. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu najkasnije 12 dana prije održavanja prijevremenih izbora, dakle do

11. srpnja 2022. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu u zadanom roku, Općinsko izborno povjerenstvo samostalno će odrediti članove biračkih odbora.

(članak 42. stavak 6. Zakona)

10. Općinsko izborno povjerenstvo mora imenovati članove biračkih odbora najkasnije 10 dana prije dana održavanja prijevremenih izbora, dakle do

13. srpnja 2022. do 24:00 sata.

(članak 44. stavak 2. Zakona)

11. Glasovanje traje neprekidno

24. srpnja 2022. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Općinskom izbornom povjerenstvu, a najkasnije u roku od 12 sati od zatvaranja biračkih mjesta, dakle do

25. srpnja 2022. do 7:00 sati.

(članak 65. Zakona)

13. Općinsko izborno povjerenstvo utvrdit će rezultate glasovanja na biračkim mjestima na svom području najkasnije u roku od 24 sata od zatvaranja biračkih mjesta, dakle do

25. srpnja 2022. do 19:00 sati.

14. Općinsko izborno povjerenstvo objavljuje bez odgode rezultate prijevremenih izbora sukladno člancima 101. i 102. Zakona.

(članci 101. i 102. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 23. lipnja 2022.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/22-01/28

Urbroj: 507-03/09-22-1

Zagreb, 15. lipnja 2022.

Predsjednik
 mr. sc. Radovan Dobronić, v. r.